داغین دؤشۆ چیراغلارین ایشغێلا آلا سارییا چالیردی. ماشینلارینین ایشیغی 10 مئتیر قارشینی گؤرستمهیه ایمکان وئریردی. یولون قیراغیندا هردن بیر-ایکی قلمه آغاجی، گؤزه دَییردی. اوزاقلاردا ایده آغاجلاری دا گؤزه دَیـیردی. ماشینی ایلان کیمی بورولوردو. هردن ده دالی یوخاریا قووزانیب آتیلان کیمی اولوب، یولدان چیخیردی. نئچه ایللر اؤنجه گلدیـیینده یادینا گلنی بو قدر ماشیندا آتیلیب دۆشموردو. گؤزونون قیرناسیلا یان صندله باخیب، آروادینین نیققیلدیسینی اؤزونه آلدیرمادی.
آرواد کال سسایله: نه خبریندی، بیر آز یاواش دا! هارداییق؟ کیشی دیل اوجو من سورعتله گئتمیرم، یول چولا-جۆگگه دیر دئییب، یئتیشدیـکلرینی بیلدیردی. آینادان دالییا باخیب، اوشاقلارین هرهسی بیر طرفه باشلاری آخمیشدی، گؤرۆننی یوخودا اولمالیدیلار. آروادین سسی کسیلدیکده کیشینین گؤزلری آخدی. گئجهنی باشاباش سۆرموشدو، چالیشیردی دایانمادان اؤزونو کنده چاتدیرا. تبریزین کؤهنه یول بوردان کئچیردی. دئییردیلر بو یولو روسلار، آذربایجانی آلدیغی زامانلار قوشونلارینی داشیما اوچون وورموشلار.
کئچمیش گۆنلر سِێرالانێردی گؤزۆنون اؤنونده. داها کیرپیکلرینی آچیق ساخلیـیانمیردی. ماشینی قیراغا وئریب، دایاندیریب آشاغیـیا یئندی. آیاقلاری یاتانسامیشدی، اللرینی یوموروقلویوب اؤزۆنه یاخینلادیب، یاواش یاواش قوللاریلا بیرلیکده سینهسین ده آچیب هاوانی درین آلدی. تمیز هاوا ائله اونو خوشلاندیردی کی یوخو گؤزلریندن بیردن قاچدی. سرین هاوا اۆزۆنۆ نارێن سیللهلیردی. دۆنن آخشام باشی، یوللانان یئرده اود یاغیردی. ایندی بیر آز اۆشۆیۆردۆ. الی جیبینه گئدیب ایستهدی بیر جیغالا آلیشدیرا، بیر داها قایتاردی یئرینه. بیر ده یا نسیب، یا قیسمت، شافاق آتمامیشدان ائله بیر یئرده، بئله بیر هاوانی تاپا بیله یا یوخ. کنده 1 کیلومتر قالمیردی، کند داغین اتهیینده سسسیز بیر سۆکوتا گیرمیشدی دئیهسن، ایتلرین هۆرۆمهیـیندن خبر یوخو دیر. یادینا گلن کندده سحر نامازینی اویانماغا، ائله اؤز-اؤزلرینه اویاناردیلار. بیری اویاندیقدا اذان چکیب، باشقالارینی دا یوخودان اویاداردیلار. آزانی بولاق باشیندا دئیـردیلر. دستناماز آلماق اوچون جاوانلار بولاق باشینا گلیب، سحری یوخولاری قاچسین دئیه ده بیر، یئریمیش اولارمیشلار، قوجالار ایسه ائوده آفتافایلا دستناماز آلاردیلار. بو گۆنلری خاطیرلاتسین دئیه یولا چیخماغی، شافاق آتمامیشدان کنده یئتیشمهیه ساغلامیشدیر.
دؤنۆب بیر داها ماشینینا باخدی، آرواد اوشاغینی یاتمیش گؤردو. اونلار دا بو هاوا ایلا آلیشسین دئیه، قاپینی آچیب، اونلاری اویاتدی. "نه اولوب یئتیشدیک" اوشاقلار سوروشدولار. هه بالا یئتیشمیشیک، دورون کند گؤرۆشۆر، کنده گیرمهمیش دورون بیر سسسیزلی دویون، هاوالانین. اوشاقلار تئز اولون، بیر آز ماشیندان یئنین، آیاقلارینیزین کوشو آچیلسێن. بیر آز قیلیق ائلهیـین. اوشاقلار یئره یئندیکده؛ بابا بورا هارادی، هئچ نه یوخدور، کند هاردا، اودو ها داغین دؤشونه باخین اوردا. اوشاقلار دئییلن یئری قارانلیق اولدوغو اوچون گؤره بیلمیردیلر، آنجاق ایکی اوچ یئردن ایشیق گلیردی. اوشاقلار تئز اؤزلرینه بۆرۆشۆب گیردیلر ماشینا، آرواد دا قوددولدویا قوددولدویا ماشینا گیردی. گؤر هارا گتیریب بیزی دئیهرک ماشینا مینیب قاپیسینی برک چیرپدی.
کیشی آروادا ترسه باخاراق، اؤزۆنۆ یامانلادی. یوردومدان آیریلدیغیم یئرده قیچیم سیناردی. 10 ایلدن سونرا گلمیشیک یوردوموزا، یئتیشمهمیش خانیمینین بورنونو ساللاقلێغێنا باخ. کیشی بیر آز دایانیب سونرا میندی. یول چوخ قالمامیش دی، آنجاق یول اورتادا بورولوب سونرا کندین دوز گؤبهیی بولاق باشێنا یئتیشیردی. بورولدوقدا کندین قوخوسو بورنونا دَیدی. یاخینلاشدیقجا اۆرهیی دؤیونتۆیه باشلادی، هر زامان بئلهیدی. ایندی ائله بیر داها چوخ ایدی. کندین بیرینجی ائویندن ایکی ایت ماشیێنا یۆگۆرۆب، اوشاقلار سێندێلر. "قورخمایین اوشاقلار" کیشی دئدی. ایتین هاپبێلدێسێنا ائودن بیر کیشی چیخیب ماشینا باخدی، تانیش دئییلدی. اۆز یوخارێیا گئدیکده ائولرین هامێسێ خارابا نظره گلیردی. سای سالدیقدا ائولرینی چوخونو خارابا گؤردو. باشیندان آغری قووزاندی. بیر آز ایرهلیلهدیک ده بولاغین باشینا یئتیردی. بولاغین باشێندا کیمسه یوخ ایدی. "اولمویا هامی یوخویا قالیب" اؤز ایله دۆشۆندۆ. ماشینی بولاغا یاخێن ساخلێـیێب یئره یئندی. یادێنا گلن بوردا گؤل اولمالێدێ. گؤلدن خبر یوخ ایدی. بولاغا گئدیب، سویون آزالدیغینی گؤردۆکده توتومسادی. اوووجونو سویا دولدوروب اۆزۆنه چیرپیب. بیر آز اوتوردو. آروادی پئنجرهنی یئندیریب، هارا گئدهجهییک، گل گئدهک. گۆلۆمسۆیهرک گلیرم دئدی.
گلیب ماشنینین قاپیسین آچێب خانیم یئتیشمیشیک یئنین یئره دئدی. آرواد گؤزلرینی اووشدوراراق. به بورا هارادی، قرار دئییلدی میه گئدک عمین گیله. عمیم گیل ائله بودوها بوردادی. دئمک خارابالیق یئرده یاشێیرلار. خارابا ددن خاراباسی دیر یئنه گۆلۆمسهدی.
azb_Arab azb_Arab azb_Arab azb_Arab azb_Arab azb_Arab